2.

Piaty odsek sa zmenil tak, aby zahŕňal možnosť pestovania plodín v substráte, pretože nie vždy sa musia pestovať v pôde. Táto zmena má vplyv na bod 5 jednotného dokumentu. Oblasti výroby vhodné na pestovanie papriky „Pimiento de Gernika“ sú veľmi obmedzené z dôvodu podmienok terénu, mestského rozvoja, tlaku infraštruktúry a typickej dispozície malých podnikov v Baskicku. Dôsledkom toho plodiny veľmi často nerotujú a niekedy sa striedajú príbuzné druhy (paradajka/paprika), čo vedie k rozvoju patogénnych mikroorganizmov v pôde, ktoré sú také agresívne, že môžu zničiť úrodu. Tieto značné problémy ovplyvňujúce zdravie rastliny ohrozujú prežitie papriky „Pimiento de Gernika“, plodiny, ktorá je významnou súčasťou poľnohospodárstva v povodí Atlantického oceánu v Baskicku. Najvýznamnejšie choroby, ktoré ovplyvňujú plodinu „Pimiento de Gernika“, sa týkajú pôdy, t. j. pôda (rozložený organický materiál) je ich hlavným inokulom. Tieto choroby súvisiace s pôdou v atlantických klimatických zónach autonómneho spoločenstva Baskicka majú prevažne buď vírusový (Potyvirus alebo Tobamovirus), alebo hubový pôvod. Huby patriace do rodu Fusarium spp. a Phytophthora ssp. sú potenciálnym zdrojom infekcie paprík „Pimiento de Gernika“. Podľa prieskumu pôdy, ktorý bol vykonaný v roku 2014, sú tieto huby prítomné v 70 % pôdy využívanej na pestovanie papriky „Pimiento de Gernika“. Toto zistenie sa potvrdilo v štúdii z roku 2015 o odolnosti čili a paprík voči vírusu Tobamovirus („Resistencia al Tobamovirus en guindilla y pimiento“), ktorú vykonal Santiago Larregla. V štúdii, ktorú uskutočnili Mireia Núñez-Zofío, Santiago Larregla a Carlos Garbisu, 2011: Application of organic amendments followed by soil plastic mulching reduces the incidence of Phytophthora capsici in pepper crops under temperate climate (Vykonanie organických zmien a následne plastové mulčovanie pôdy znižuje mieru výskytu patogénu Phytophthora capsici v plodoch paprík v miernom podnebí), Crop Protection 30, s. 1563 – 1572 sa uvádza, že biologické odmorenie je jediným prostriedkom inaktivácie inokula v pôde, z ktorého sa vytvárajú hubové choroby (oospóry patogénu Phytophthora capsici). Vzhľadom na klimatické podmienky atlantickej zóny Baskicka je táto metodika účinná len vtedy, ak sa uplatní na jar alebo v lete, teda vo vegetačnom období papriky „Pimiento de Gernika“. S ohľadom na životné prostredie a jeho biodiverzitu pestovatelia papriky „Pimiento de Gernika“, ktorí pestujú túto papriku v súlade s prísnymi pravidlami integrovanej výroby obmedzujúcimi používanie pesticídov, sa v prípade tejto plodiny rozhodli pre používanie substrátov ako alternatívy k pôde. Ako ukázali ďalej uvedené štúdie, substrát umožňuje, aby sa koreňový systém rastliny ujal, a slúži ako inertná opora rastliny bez toho, aby prekážal prísunu živín. Substráty vhodné na pestovanie papriky „Pimiento de Gernika“ sú inertné substráty, ale môže sa pridať malý percentuálny podiel organických látok na účely zhutnenia. Žiadna z týchto dvoch zložiek neposkytuje žiadny druh makro- ani mikroživín, ktorým sa môže rastlina prispôsobiť. Substrát je charakteristický najmä nízkou hustotou, čo umožňuje vzduchu a vode prechádzať jeho štruktúrou. Štúdie: — Arriaga, H., Núñez-Zofío, M., Larregla, S., Merino, P. 2011. Gaseous emissions from soil biodisinfestation by animal manure on a greenhouse pepper crop (Plynné emisie z biologického odmorenia pôdy živočíšnym maštaľným hnojom v prípade plodov paprík pestovaných v skleníku). Crop Protection 30: s. 412 – 419. — Macía, H., Etxeandía A., Domingo M., Amenabar R. 1997. Effect of different N/K ratios in nutrient solutions on pepper of Gernika (Vplyv rôznych pomerov dusíka/draslíka vo výživných roztokoch na papriku odrody Gernika). Acta Horticulturae 40: s. 475 – 478. — Larregla, S. 2003. Etiología y epidemiología de la „Tristeza“ del pimiento en Bizkaia (Etiológia a epidemiológia „smútku“ paprík v oblasti Biskaja). Skúma sa. Doktorandská práca. Baskická univerzita. Leioa. — Larregla, S., Guerrero, M.M., Mendarte S., Lacasa, A. 2015. Biodisinfestation with Organic Amendments for Soil Fatigue and Soil-Borne Pathogens Control in Protected Pepper Crops (Biologické odmorenie organickými úpravami na boj proti únave pôdy a kontrola patogénov žijúcich v pôde pri chránenom pestovaní paprík). In: Organic Amendments and Soil Suppressiveness in Plant Disease Management (Organické úpravy a supresívna schopnosť pôdy v riadení chorôb rastlín), s. 437 – 456. — Núñez-Zofío, M., Garbisu, C., Larregla, S. 2010. Application of Organic Amendments Followed by Plastic Mulching for the Control of Phytophthora Root Rot of Pepper in Northern Spain (Vykonanie organických úprav a následné plastové mulčovanie na kontrolu hniloby koreňa paprík spôsobovanej fytoftórou v severnom Španielsku). Acta Horticulturae 883: s. 353 – 360. — Núñez-Zofío, M., Larregla, S., Garbisu, C. 2012. Repeated biodisinfection controls the incidence of Phytophthora root and crown rot of pepper while improving soil quality (Opakované biologické odmorenie obmedzuje výskyt hniloby koreňa a koruny paprík spôsobovanej fytoftórou a zároveň zlepšuje kvalitu pôdy). Spanish Journal of Agricultural Research 10: s. 794 – 805. — http://www.euskobaratza.eus/wp-content/uploads/2015/12/ResistenciaTobamovirus_Jorn_Dic15.pdf. Uvedené štúdie ukazujú, že medzi výrobkami získanými spôsobom pestovania v pôde a spôsobom pestovania v substráte nie sú žiadne rozdiely. V tejto súvislosti sa pridáva možnosť pestovania plodín v substráte, pretože substrát umožňuje, aby sa koreňový systém rastliny ujal, a slúži ako inertná opora rastliny bez toho, aby prekážal prísunu živín. To znamená, že vlastnosti papriky „Pimiento de Gernika“ to neovplyvňuje. Súčasné znenie: Zúrodňovanie sa uskutočňuje tak, aby sa zachovala rovnováha a úrovne živín v pôde a rastline, so zreteľom na odbery vzoriek z plodiny, nutričný stav rastliny, úroveň úrodnosti pôdy a meliorácie pôdy vykonané prostredníctvom iných zdrojov (voda, organická látka atď.). sa nahrádza takto: Papriku „Pimiento de Gernika“ možno pestovať v pôde aj v substráte. Zúrodňovanie sa uskutočňuje tak, aby sa zachovala rovnováha a úrovne živín v pôde a substráte. Pôda aj substrát musia byť vždy v súlade s príslušnými právnymi predpismi týkajúcimi sa integrovanej výroby. Substrát používaný na pestovanie je charakteristický nízkou hustotou (30 – 150 kg/m3), ktorá umožňuje vzduchu a vode prechádzať jeho štruktúrou. Slúži ako inertná opora rastliny bez toho, aby prekážal prísunu živín.